Nathans far: - Det var veldig tøft
Kledd i en blå og hvit strikkegenser, ble sønnen Nathan stilt spørsmål av dommeren i rettssal 250 via videolink. Der fortalte han om tilknytningen til Norge, til Bergen, vennene og livet sitt der. - Vi er glade for at vi fikk lov til å forklare vår situasjon og jeg tror det gikk veldig bra sier faren Asfaw Eshete til VG. I det retten blir hevet blir han omringet av journalister som har møtt opp for å følge symbolsøksmålet som familien har anlagt mot Utlendingsnemda (UNE) etter at de fikk endelig avslag på sin asylsøknad i fjor. Flere støttespillere har fulgt med familien fra Bergen, blant annet byens ordfører Trude Drevland. Bystyret har enstemmig vedtatt at de mener Nathan og foreldrene bør få bli. Over to dager skal familien overbevise retten om at Nathan er så sterkt knyttet til Norge at det strider mot hans beste å sende familien til foreldrenes hjemland, Etiopia.Syvåringen er født og oppvokst i Bergen, og ifølge foreldrene snakker han ikke amharisk, foreldrenes morsmål. - Det er veldig tøft og det var veldig tungt å høre hva han mente, sier faren om sønnens vitnemål. Han er opprørt over at de i det hele tatt må møte i retten i Oslo. - Det skulle ikke være nødvendig, mener han.Nathans foreldre har anlagt søksmål mot Utlendingsnemnda (UNE) etter at familien fikk endelig avslag på asylsøknaden sin i fjor. Nå håper de at Oslo tingrett vil omgjøre vedtaket slik at familien får bli i landet. I sitt innledningsforedrag understreket regjeringsadvokat Kristin Borge Berger at hensynet til barnets beste er "et" grunnleggende hensyn og ikke "det" grunnleggende hensynet som skal tas når opphold for asylbarn som Nathan vurderes. - De viktigste prinsipielle spørsmålene er allerede avklart gjennom plenumsdommen i Høyesterett, sier Berger til VG etter at retten er hevet. Dommen slo fast at UNE ikke har gjort noe galt i sin behandling i to andre asylbarn-saker. Onsdag er den siste dagen i Oslo tingrett. Da skal Aina Vaage, som har skrevet en avhandling om blant annet dette temaet, vitne i retten.Dette er den første av sakene til de såkalte asylbarna som kommer for retten etter at Høyesterett i storkammer ga Utlendingsnemnda (UNE) medhold for sin praksis. Det er ventet at avgjørelsen vil få betydning for sakene til barn som er i en lignende situasjon. Rundt 600 barn som har fått avslag på asylsøknaden, har bodd i Norge lenger enn tre år. Dom i saken vil falle to-tre uker etter at saken er ferdig.
Asfaw Eshete syntes det var sterkt å se sin syv år gamle sønn vitne i Oslo tingrett i dag.